**ບົດຖະແຫລງເບື້ອງຕົ້ນຫລັງສິ້ນສຸດການຢ້ຽມຢາມ ຂອງຜູ້ລາຍງານພິເສດ ສປຊ ວ່າດ້ວຍການຄ້າຂາຍເດັກ ແລະ ການຂູດຮີດທາງເພດເດັກ, ໂມດ ເດີບົວ ບູກິກຽວ, ໃນການຢ້ຽມຢາມ ສາທາລະນະ ລັດປະຊາທິປະໄຕ ປະຊາຊົນລາວ**

**(8-16 ພະຈິກ 2017)**

ນະຄອນຫລວງວຽງຈັນ, ວັນທີ 16 ພະຈິກ 2017

ສະບາຍດີ

ຂ້າພະເຈົ້າຂໍສະແດງຄວາມຂອບໃຈມາຍັງລັດຖະບານ ສປປລາວ ສໍາຫລັບການເຊື້ອເຊີນຂ້າພະເຈົ້າເພື່ອເຂົ້າມາຢ້ຽມຢາມ ປະເທດ ລະຫວ່າງວັນທີ 8 ຫາ 16 ພະຈິກ 2017. ນີ້ຖືເປັນການຢ້ຽມຢາມຄັ້ງທໍາອິດໃນຮອບ 8 ປີ ໂດຍຜູ້ຊ່ຽວຊານອິດສະລະທີ່ແຕ່ງຕັ້ງໂດຍ ສະພາສິດທິມະນຸດ ສປຊ ແລະ ຄັ້ງທີສອງຂອງວຽກງານສະເພາະດ້ານຂອງຂ້າພະເຈົ້າ ທີ່ໄດ້ເຂົ້າມາຢ້ຽມຢາມປະເທດນີ້. ອີງໃສ່ປະສົບການອັນດີຂອງການມາຢ້ຽມຢາມໃນຄັ້ງນີ້, ຂ້າພະເຈົ້າຫວັງວ່າມັນຈະເປັນການເປີດປະຕູເບີກທາງໃຫ້ແກ່ຜູ້ຊ່ຽວຊານອິດສະລະ ສປຊ ທ່ານອື່ນໆເພື່ອເດີນຕາມ, ເຊິ່ງອາດນໍາໄປສູ່ການມາຢ້ຽມຢາມໂດຍອີງຕາມການເຊີນເປີດກ້ວາງຕໍ່ລະບົບກົນໄກພິເສດຂອງ ສປຊ, ເພື່ອຍົກສູງກ່ວາເກົ່າໃນການສົ່ງເສີມ ແລະ ປົກປ້ອງທຸກໆສິດທິມະນຸດ ຜ່ານການແລກປ່ຽນບົດຮຽນການຈັດຕັ້ງປະທິບັດທີ່ດີ, ຍຸດທະສາດທີ່ມີປະສິດຕິພາບ ແລະ ການປືກສາຫາລືກັບທຸກຜູ້ມີສ່ວນຮ່ວມ.

ເປົ້າຫມາຍຂອງການຢ້ຽມຢາມຂອງຂ້າພະເຈົ້າ ແມ່ນເພື່ອປະເມີນຂອບເຂດການຄ້າຂາຍ ແລະ ການຂູດຮີດທາງເພດເດັກໃນປະເທດ, ບັນດາມາຕະການທີ່ໄດ້ຮັບຮອງໂດຍເຈົ້າຫນ້າທີ່ພາກລັດເພື່ອປ້ອງກັນ ແລະ ປາບປາມບັນຫາດັ່ງກ່າວ ແລະ ການອໍານວຍແກ່ການຊ່ວຍ ແລະ ຟື້ນຟູສໍາຫລັບບັນດາເດັກຜູ້ຖືກເຄາະຮ້າຍ.

ໃນການຢ້ຽມຢາມທັງຫມົດເກົ້າວັນ, ຂ້າພະເຈົ້າໄດ້ພົບກັບຫລາຍພາກສ່ວນຜູ້ມີສ່ວນຮ່ວມ ທັງໃນນະຄອນຫລວງ ແລະ ບັນດາແຂວງກໍຄື ແຂວງອຸດົມໄຊ, ສາລະວັນ, ຈໍາປາສັກ ແລະ ແຂວງວຽງຈັນ. ຂ້າພະເຈົ້າໄດ້ມີໂອກາດເຂົ້າຄໍານັບ ພະນະທ່ານຮອງນາຍົກລັດຖະມົນຕີ ແລະ ປະທານຄະນະກໍາມາທິການແຫ່ງຊາດ ເພື່ອຄວາມກ້າວຫນ້າຂອງແມ່ຍິງ, ແມ່ ແລະເດັກ, ຮອງລັດຖະມົນຕີການຕ່າງປະເທດ, ຮອງລັດຖະມົນຕີກະຊວງແຮງງານ ແລະ ສະຫວັດດິການສັງຄົມ, ຮອງລັດຖະມົນຕີກະຊວງການຂ່າວ ວັດທະນະທໍາ ແລະ ທ່ອງທ່ຽວ, ຮອງລັດຖະມົນຕີກະຊວງໄປສະນີ ໂທລະຄົມມະນາຄົມ ແລະ ການສື່ສານ, ເຂົ້າພົບຜູ້ຕາງຫນ້າກະຊວງປ້ອງກັນຄວາມສະຫງົບ ແລະ ກະຊວງຍຸຕິທໍາ, ແລະ ຫົວຫນ້າກອງເລຂາຄະນະຊີ້ນໍາລະດັບຊາດໃນການປະສານງານດ້ານສິດທິມະນຸດ. ຂ້າພະເຈົ້າຍັງໄດ້ເຂົ້າພົບບັນດາຜູ້ພິພາກສາຂອງ ສານປະຊາຊົນສູງສຸດ (ປະທານຄະນະສານ ເດັກ ແລະ ຄະນະສານຄອບຄົວ), ຜູ້ຕາງຫນ້າອົງການໄອຍະການປະຊາຊົນສູງສຸດ, ບັນດາສະມາຊິກສະພາ ແລະ ອົງການຈັດຕັ້ງມະຫາຊົນ (ສະຫະພັນແມ່ຍິງລາວ ແລະ ສູນກາງຊາວຫນຸ່ມປະຊາຊົນປະຕິວັດລາວ). ພ້ອມນັ້ນ, ຂ້າພະເຈົ້າຍັງໄດ້ພົບກັບບັນດາຜູ້ຕາງຫນ້າຈາກວົງຄະນາຍາດນັກການທູດປະຈໍາ ສປປລາວ, ສປຊ, ບັນດາສະມາຄົມທີ່ບໍ່ຫວັງຜົນກໍາໄລ ແລະ ອົງການຈັດຕັ້ງສາກົນທີ່ບໍ່ສັງກັດລັດຖະບານ, ແລະ ພາກສ່ວນເອກະຊົນ (ຕົວຢ່າງເຊັ່ນ ຫນຶ່ງໃນບັນດາບໍລິສັດສະຫນອງການບໍລິການທາງ ອິນເຕີເນັດໃນປະເທດ).

ໃນລະດັບຂັ້ນແຂວງ, ໄດ້ເຂົ້າຄໍານັບທ່ານເຈົ້າແຂວງອຸດົມໄຊ ແລະ ຮອງເຈົ້າແຂວງຈໍາປາສັກ, ເຂົ້າພົບບັນດາສະມາຊິກຄະນະກໍາມະການຂັ້ນແຂວງເພື່ອຄວາມກ້າວຫນ້າຂອງແມ່ຍິງ, ແມ່ ແລະ ເດັກ ຂອງແຂວງອຸດົມໄຊ, ແລະ ໄອຍະການແຂວງ ແລະ ຜູ້ພິພາກສາຄະນະສານເດັກແຂວງຈໍາປາສັກ.

ຂ້າພະເຈົ້າຍັງພົບກັບບັນດາເດັກນ້ອຍຊົນເຜົ່າ, ເດັກທີ່ຕົກເປັນເຫຍື່ອການຂູດຮີດ ແລະ ເດັກທີ່ຕົກໃນສະນະການສຸ່ມສ່ຽງ. ໄດ້ຢ້ຽມຢາມສູນພັກເຊົາສໍາຫຼັບຜູ້ເຄາະຮ້າຍຈາກຄວາມຮຸນແຮງ ແລະ ກ້ານຄ້າມະນຸດທີ່ ປາກເຊ, ໂຮງຮຽນກິນ-ນອນຊົນເຜົ່າ ທີ່ອຸດົມໄຊ, ແລະ ສູນຝຶກວິຊາຊີບສໍາຫລັບຜູ້ເຄາະຮ້າຍຈາກການຄ້າມະນຸດ ທີ່ສາລະວັນ. ທີ່ນະຄອນຫລວງວຽງຈັນ, ຂ້າພະເຈົ້າກໍໄດ້ຢ້ຽມຢາມສູນເພື່ອເດັກທີ່ດໍາລົງຊີວິດ ແລະ/ຫລື ເຮັດວຽກຕາມຂ້າງຖະຫນົນ, ສູນໃຫ້ຄໍາປຶກສາ ແລະ ປົກປ້ອງແມ່ຍິງ ແລະ ເດັກນ້ອຍ, ແລະ ສູນຟື້ນຟູບໍາບັດ ສົມສະຫງ່າ.

ຂ້າພະເຈົ້າຂໍສະແດງຄວາມຂອບໃຈຢ່າງຍິ່ງມາຍັງລັດຖະບານລາວ ທີ່ໄດ້ໃຫ້ການຮ່ວມມືອໍານວຍຄວາມສະດວກທັງຂັ້ນກະກຽມ ແລະ ຕະຫລອດໄລຍະການຢ້ຽມຢາມຂອງຂ້າພະເຈົ້າ. ແດ່ບັນດາທ່ານທີ່ຂ້າພະເຈົ້າໄດ້ພົບ, ຂ້າພະເຈົ້າຂໍສະແດງຄວາມຂອບໃຈທີ່ພວກທ່ານໄດ້ເອົາໃຈໃສ່ໃນການສົນທະນາກ່ຽວກັບບັນຫາການຄ້າຂາຍ ແລະ ການຂູດຮີດເດັກໃນ ສປປລາວ, ແລະ ສໍາຫລັບຄວາມພະຍາຍາມທີ່ຈະຊອກຫາວິທີແກ້ໄຂບັນຫາດັ່ງກ່າວ ແລະ ໃຫ້ຄວາມຊ່ວຍເຫລືອແກ່ເດັກທີ່ຖືກເຄາະຮ້າຍ. ຂ້າພະເຈົ້າຍັງຢາກຂອບໃຈມາຍັງທີມງານປະຈໍາປະເທດຂອງ ສປຊ, ໂດຍສະເພາະຜູ້ຕາງຫນ້າຖາວອນ ສປຊ ແລະ ກອງທຶນສຸກເສີນ ສປຊ ສໍາຫລັບເດັກ (UNICEF), ສໍາຫລັບການຊ່ວຍເຫລືອ ແລະ ສະຫນັບສະຫນູນຂອງພວກກ່ຽວ.

***ບາດກ້າວທີ່ເປັນທາງບວກ ແລະ ການພັດທະນາ***

ໃນຫລາຍປີທີ່ຜ່ານມາ, ສປປລາວ ໄດ້ມີຄວາມຄືບຫນ້າຫລາຍໃນການນໍາເອົາສົນທິສັນຍາສາກົນດ້ານສິດທິມະນຸດມາຜັນຂະຫຍາຍ, ໂດຍສະເພາະ ສົນທິສັນຍາວ່າດ້ວຍສິດທິເດັກ ແລະ ອານຸສັນຍາເພີ່ມເຕີມຂອງມັນ, ໂດຍຫັນເອົາເນື້ອໃນເຂົ້າບັນດາກົດຫມາຍພາຍໃນ, ນະໂຍບາຍ ແລະ ກົດລະບຽບຕ່າງໆ. ພວກເຂົາຍັງໄດ້ສຸມໃສ່ການສ້າງຄວາມຮູ້ ແລະ ຄວາມຮັບຮູ້ໃຫ້ແກ່ບັນດາພາກສ່ວນທີ່ກ່ຽວຂ້ອງຕ່າງໆ, ລວມທັງຕໍາຫລວດ, ຜູ້ພິພາກສາ ແລະ ໄອຍະການ, ກ່ຽວກັບມາດຕະຖານ ແລະ ພິທີການປະຕິບັດຕົວຈິງຂອງສາກົນ ທີ່ໄດ້ກໍານົດໃນເນື້ອໃນສົນທິສັນຍາສາກົນເລົ່ານັ້ນ. ທຸກພາກສ່ວນກ່ຽວຂ້ອງ ໄດ້ສະແດງຄວາມເປີດກ້ວາງເພື່ອຮຽນຮູ້ ເພື່ອສາມາດປັບປຸງການຈັດຕັ້ງປະຕິບັດພັນທະສາກົນຂອງ ສປປລາວ. ໃນຊຸມປີຜ່ານມາ, ສປປລາວ ຍັງໄດ້ປະຕິບັດພັນທະການລາຍງານຕໍ່ກົນໄກການຕິດຕາມຂອງ ສປຊ ພາຍໃຕ້ສົນທິສັນຍາຕ່າງໆ ເຊັ່ນສົນທິສັນຍາວ່າດ້ວຍສິດທິເດັກ ຢ່າງຫ້າວຫັນ, ແລະ ການມາຢ້ຽມຢາມຂອງຂ້າພະເຈົ້າໃນຄັ້ງນີ້ກໍເປັນຕົວຢ່າງອັນຫນຶ່ງຂອງຄວາມພະຍາຍາມຂອງພວກເຂົາ ໂດຍຜ່ານການປຶກສາຫາລືທີ່ສ້າງສັນ.

ການຮັບຮອງເອົາກົດຫມາຍວ່າດ້ວຍການຕ້ານການຄ້າມະນຸດ ໃນປີ 2016, ສັນຍາຮ່ວມມືສອງຝ່າຍ (ຕົວຢ່າງກັບ ໄທ ແລະ ຈີນ) ແລະ ກົນໄກການຮ່ວມມືລະດັບພາກພື້ນຂອງ ອາຊຽນ ເພື່ອສົນທະນາກ່ຽວກັບກົດຫມາຍ ແລະ ການຈັດຕັ້ງປະຕິບັດຕົວຈິງນັ້ນ ເປັນຕົວຢ່າງທີ່ດີຂອງຄວາມພະຍາຍາມຂອງປະເທດນີ້ ເພື່ອແກ້ໄຂບັນຫາລັກສະນະຂ້າມຊາດຂອງຂະບວນການຄ້າມະນຸດ. ກະຊວງແຮງງານ ແລະ ສະຫວັດດິການສັງຄົມ, ໂດຍຜ່ານການຮ່ວມມືກັບບັນດາສະມາຄົມບໍ່ຫວັງຜົນກໍາໄລ, ໄດ້ເປີດສູນພັກເຊົາເຖິງສີ່ແຫ່ງ ສໍາຫລັບຜູ້ຖືກເຄາະຮ້າຍຈາກການຄ້າມະນຸດ ແລະ ການຂູດຮີດຮູບແບບອື່ນໆ ແລະ ຄວາມຮຸນແຮງ ເພື່ອໃຫ້ການຊ່ວຍເຫລືອແກ່ພວກເຂົາ.

ນັບຕັ້ງແຕ່ປີ 2012, ສປປລາວ ໄດ້ຮັບຮອງເອົາໃນພາກປະຕິບັດຕົວຈິງ ກ່ຽວກັບການບໍ່ອະນຸມັດເອົາເດັກໄປເປັນລູກລ້ຽງລະຫວ່າງປະເທດ ເພື່ອມາດຕະການທີ່ມີປະສິດຕິພາບໃນການປ້ອງກັນການຄ້າຂາຍເດັກ. ນອກນັ້ນ, ຍັງໄດ້ຮັບຮອງເອົາດໍາລັດວ່າດ່ວຍການເອົາເດັກໄປເປັນລູກລ້ຽງ, ທີ່ໄດ້ນໍາເອົາເນື້ອໃນທີ່ກ່ຽວຂ້ອງສ່ວນໃຫຍ່ຂອງ ສົນທີສັນຍາ ກຸງເຮກ ປີ 1993 ວ່າດ້ວຍການເອົາເດັກໄປເປັນລູກລ້ຽງລະຫວ່າງປະເທດ. ສປປລາວ ຍັງໄດ້ສົ່ງເສີມການເອົາເດັກໄປເປັນລູກລ້ຽງບົນພື້ນຖານພາຍໃນຄອບຄົວ ແລະ ສາຍເຄືອຍາດຕິພີ່ນ້ອງ ເຂົ້າໃນການແກ້ໄຂບັນຫາເດັກທີ່ຖືກປ່ອຍປະລະເລີຍ, ແລະ ນໍາໃຊ້ວິທີການເອົາເດັກໄປລ້ຽງ (ໂດຍຄອບຄົວທີ່ບໍ່ແມ່ນເຄືອຍາດພີ່ນ້ອງ) ແລະ ການເອົາເດັກເຂົ້າສູນ ຫລື ສະຖາບັນລ້ຽງເດັກກໍາພ້າ ເປັນມາດຕະການຂັ້ນສຸດທ້າຍ.

ສ່ວນຫນຶ່ງຂອງແຜນພັດທະນາເສດຖະກິດ-ສັງຄົມຂອງ ສປປລາວ ແມ່ນແນໃສ່ການເຂົ້າເຖິງການສຶກສາຂອງເດັກ,ໂດຍສະເພາະເດັກລາວບັນດາເຜົ່າ ແລະ ເດັກທີ່ຢູ່ຫ່າງໄກສອກຫລີກ. ມີຄວາມພະຍາຍາມ ແລະ ການລົງທຶນຢ່າງສູງຂອງກະຊວງແຮງງານ ແລະ ສະຫວັດດິການສັງຄົມເພື່ອສືບຕໍ່ວຽກງານກໍາຈັດລະເບີດບໍ່ທັນແຕກ (UXOs) ທີ່ທໍາຮ້າຍ ແລະ ຂ້າເດັກທຸກໆປີ.

ຢ່າງໃດກໍຕາມ, ເຖິງແມ່ນວ່າມີການພັດທະນາທີ່ເປັນທ່າບວກ, ຂອງເຂດຂອງການຄ້າຂາຍເດັກ ແລະ ການຂູດຮີດທາງເພດຕໍ່ເດັກໃນ ສປປລາວ ຍັງເປັນບັນຫາທີ່ຫນ້າເປັນຫ່ວງ ແລະ ຕ້ອງໄດ້ຮັບການແກ້ໄຂໂດຍຮີບດ່ວນ. ເຖິງແມ່ນວ່າຍັງບໍ່ທັນມີຂໍ້ມູນທີ່ຄົບຖ້ວນ, ໃຫມ່ຫລ້າສຸດທີ່ເຊື່ອຖືໄດ້ ແລະ ແບ່ງປະເພດລະອຽດໂດຍອີງຕາມແຕ່ລະຮູບແບບຂອງການຂູດຮີດ, ຂໍ້ມູນ ແລະ ຫລັກຖານທີ່ເກັບກໍາໄດ້ສ່ວນຕົວ/ບໍ່ເປັນທາງການ ແລະ ການສໍາພາດເດັກ ແລະ ບັນດາຜູ້ມີສ່ວນຮ່ວມໃນການປົກປ້ອງເດັກ ໄດ້ສະແດງໃຫ້ເຫັນວ່າບັນຫາດັ່ງກ່າວນີ້ແມ່ນມີຢູ່ຈິງ ແລະ ກວ້າງຂວາງ.

ເພື່ອດໍາເນີນຕາມຈຸດປະສົງຂອງການຖະແຫລງຂ່າວໃນຄັ້ງນີ້, ຂ້າພະເຈົ້າຈະຍົກຂຶ້ນສາມບັນຫາຫລັກທີ່ຫນ້າເປັນຫ່ວງທີ່ສຸດ ແລະ ຕ້ອງການການແກ້ໄຂໂດຍດ່ວນທີ່ສຸດ, ກໍຄືບັນຫາການຄ້າຂາຍເດັກ ເພື່ອການຂູດຮີດທາງເພດ ແລະ ແຮງງານຕໍ່ເດັກ, ການບັງຄັບເດັກແຕ່ງງານ ແລະ ການຄ້າປະເວນີເດັກໃນ ສປປລາວ.

***ການຄ້າຂາຍເດັກເພື່ອຂູດຮີດທາງເພດ ແລະ ແຮງງານ***

ການຄ້າມະນຸດ ລວມທັງເດັກ, ໃນເຂດຊາຍແດນທີ່ຕິດກັບ ໄທ ເປັນປະກົດການທີ່ຮູ້ກັນຢ່າງກ້ວາງຂວາງ. ສ່ວນໃຫຍ່ຂອງຄົນທີ່ຕົກເປັນເຫຍື່ອການຄ້າມະນຸດໃນເຂດຊາຍແດນຕິດກັບ ໄທ ແມ່ນເດັກ, ເດັກຍິງຄົນທີ່ຕົກເປັນເຫຍື່ການຄ້າມະນຸດ ແມ່ນຖືກນໍາໄປເປັນໂສເພນີ. ເຖິງແມ່ນວ່າຈໍານວນຂອງເດັກຍິງທີ່ຖືກຂາຍໄປ ໄທ ເພື່ອການຂູດຮີດທາງເພດໄດ້ລຸດລົງໃນຊຸມປີຜ່ານມາ, ເກນອາຍຸຂອງເດັກທີ່ຖືກຄ້າກໍລຸດລົງເຊັ່ນກັນ. ໃນຂະນະດຽວກັນ, ການຄ້າມະນຸດພາຍໃນປະເທດ ທີ່ອາດຖືກມອງຂ້າມແຕ່ກໍເພີ່ມຂຶ້ນ. ເດັກຍິງຖືກຄ້າພາຍໃນປະເທດລາວ ເພື່ອການຂູດຮີດທາງເພດ ແຕ່ເດັກຊາຍກໍຖືກຄ້າເພື່ອການຂູດຮີດແຮງງານ, ລວມທັງໃນພື້ນທີ່ເຂດຂຸດຄົ້ນບໍ່ແຮ່ ແລະ ເຂດເສດຖະກິດພິເສດ.

ເຖິງແມ່ນວ່າຈະມີການຮັບຮອງເອົາກົດຫມາຍວ່າດ້ວຍການຕ້ານການຄ້າມະນຸດ ແລະ ການລົງນາມບົດບັນທຶກຄວາມເຂົ້າໃຈກັບ ໄທ, ການຈັດຕັ້ງປະຕິບັດບັນດານະໂຍບາຍ ເພື່ອປົກປ້ອງເດັກ, ສັ່ງຟ້ອງ ແລະ ລົງໂທດຜູ້ກະທໍາຜິດຕໍ່ເດັກຍັງບໍ່ທັນດີເທົ່າທີ່ຄວນ. ບັນຫາຫລັກທີ່ຫນ້າເປັນຫວ່ງໃນການປະຕິບັດຕົວຈິງຂອງບັນດາກົດຫມາຍ ແລະ ນະໂຍບາຍທີ່ກ່ຽວຂ້ອງກັບ ຂະບວນການຄ້າມະນຸດຂ້າມຊາຍແດນ ລາວ-ໄທ ກໍຄື: (1) ການຂາດຄວາມຮູ້ກ່ຽວກັບການຜ່ານແດນຢ່າງຖືກກົດຫມາຍ ແລະ ຄວາມຫຍຸ້ງຍາກໃນການແລ່ນເອກະສານເພື່ອຂ້າມຊາຍແດນ, ທີ່ເຮັດໃຫ້ມີຄົນໄປເພິ່ງອາໄສພວກພາລັກລອບເຂົ້າເມືອງ ແລະ ຂະບວນການຄ້າມະນຸດ, ດັ່ງນັ້ນຈຶ່ງເຮັດໃຫ້ການລາຍງານກ່ຽວກັບການຂູດຮີດນັ້ນຫຍຸ້ງຍາກ; (2) ຊ່ອງຫວ່າງໃນການສົ່ງກັບຄືນບັນດາເຫຍື່ອ ຜູ້ເຄາະຮ້າຍຈາກການຄ້າມະນຸດ, ລວມທັງເດັກ, ທີ່ມີຜົນກະທົບຕໍ່ການເຂົ້າເຖິງຂໍ້ມູນ, ການຊ່ວຍເຫລືອ ແລະ ຊົດເຊີຍ, ບາງສ່ວນກໍແມ່ນຍ້ອນການສໍ້ລາດບັງຫລວງ; (3) ການມີສ່ວນຮ່ວມຂອງເຈົ້າຫນ້າທີ່ບາງຄົນໃນຂະບວນການຄ້າມະນຸດ; ແລະ (4) ການທີ່ບໍ່ສາມາດນໍາເອົາບັນດາຜູ້ກະທໍາຜິດ ແລະ ຜູ້ທີ່ມີສ່ວນຮ່ວມໃນທຸລະກິດການຄ້າມະນຸດນັ້ນມາລົງໂທດໄດ້ເທົ່າທີ່ຄວນ.

***ການບັງຄັບເດັກແຕ່ງງານທີ່ນໍາໄປສູ່ການຄ້າຂາຍເດັກ***

ເຖິງແມ່ນວ່າກົດຫມາຍແຫ່ງຊາດໄດ້ເກືອດຫ້າມການແຕ່ງງານເດັກ ໂດຍມີບາງຂໍ້ຍົກເວັ້ນ, ອີງຕາມຂໍ້ມູນສ່ວນຕົວຝບໍ່ເປັນທາງການຂອງຂ້າພະເຈົ້າ ແມ່ນຫລາຍກ່ວາສອງສ່ວນສາມຂອງແມ່ຍິງລາວໄດ້ແຕ່ງງານກ່ອນອາຍຸຮອດ 18 ປີ. ການຂາດເອກະສານໃບແຈ້ງເກີດ ແລະ ບັດປະຈໍາຕົວ ແລະ ຄວາມງ່າຍຂອງການປອມແປງບັນດາເອກະສານດັ່ງກ່າວ, ໄດ້ອໍານວຍແກ່ການແຕ່ງງານເດັກ. ຮີດຄອງປະເພນີທີ່ມີການປະຕິບັດທີ່ເປັນອັນຕະລາຍຕໍ່ເດັກນັ້ນສ່ວນໃຫຍ່ຈະເກີດໃນບັນດາຊົນເຜົ່າກຸ່ມນ້ອຍຫລາຍກ່ວາ.

ໃນລະຫວ່າງການຢ້ຽມຢາມ, ຂ້າພະເຈົ້າໄດ້ເກັບກໍາຂໍ້ມູນສ່ວນຕົວ ແລະ ໄດ້ຮັບຮູ້ກ່ຽວກັບຫລາຍກໍລະນີຂອງການແຕ່ງງານລະຫວ່າງເດັກກັບຜູ້ໃຫຍ່, ໂດຍສະເພາະກັບຄົນ ຈີນ ທີ່ເດີນທາງເຂົ້າມາ ສປປລາວ. ຂ້າພະເຈົ້າໄດ້ຮັບຮູ້ກ່ຽວກັບເດັກຍິງໃນບັນດາແຂວງເຂດພາກເຫນືອ ທີ່ໄດ້ຖືກລໍ້ລວງໂດຍຜູ້ຊາຍຄົນຈີນ ເພື່ອແຕ່ງງານແລ້ວພາຂ້າມໄປ ຈີນ, ບາງກໍລະນີກໍແມ່ນໂດຍບໍ່ມີການຮັບຮູ້ຂອງຄອບຄົວເດັກ. ແຕ່ກໍມີບາງກໍລະນີທີ່ຄອບຄົວເອງໄດ້ບັງຄັບໃຫ້ເດັກແຕ່ງງານເພື່ອແລກກັບເງິນຄໍາ ຫລື ສິນສອດຄ່າດອງ. ບັນດາການປະຕິບັດດັ່ງກ່າວ ນໍາໄປສູ່ການຄ້າຂາຍເດັກ ແລະ ມັນຖືກເກືອດຫ້າມໂດຍກົດຫມາຍສາກົນ. ຂ້າພະເຈົ້າໄດ້ຮັບຊາບກ່ຽວກັບບາງກໍລະນີທີ່ມີເຈົ້າຫນ້າທີ່ທ້ອງຖິ່ນເຂົ້າມາກ່ຽວຂ້ອງກັບການຄ້າເດັກຍິງໂດຍການອໍານວຍແກ່ການບັງຄັບເດັກໃຫ້ແຕ່ງງານກັບຊາຍຈີນ.

ຫລັງຈາກທີ່ເດັກຍິງຜູ້ຖືກເຄາະຮ້າຍໄດ້ອອກຈາກຫມູ່ບ້ານຂອງຕົນ, ຄອບຄົວຂອງພວກເຂົາກໍ່ບໍ່ຄ່ອຍໄດ້ຮັບຂ່າວກ່ຽວກັບພວກເຂົາ. ໃນບາງກໍລະນີ, ເດັກຍິງສາມາດຫນີອອກມາ ແລະ ກັບຄືນສູ່ຖິ່ນຖານເດີມ, ທີ່ບໍ່ມີລະບົບເພື່ອຮອງຮັບແລະ ປະເມີນຄວາມຕ້ອງການ ແລະ ສົ່ງຕໍ່ເພື່ອຮັບການບໍ່ລິການຊ່ວຍເຫລືອສະຫນັບສະຫນູນຕ່າງໆ, ເຊິ່ງຈະນໍາໄປສູ່ການຕົກເປັນເຫຍື່ອເຄາະຮ້າຍຊໍ້າຊ້ອນ.

***ການຄ້າປະເວນີເດັກໃນ ສປປລາວ***

ອີກບັນຫາຫນຶ່ງທີ່ຫນ້າເປັນຫ່ວງກໍຄື ການຄ້າປະເວນີເດັກຍິງໃນ ສປປລາວ ໂດຍຄົນຈາກທັງພາຍໃນ ແລະ ຕ່າງປະເທດ. ເຖິງແມ່ນວ່າຈະເປັນບັນຫາທີ່ບໍ່ຄ່ອຍໄດ້ຮັບການກ່າວເຖິງ ຫລື ແກ້ໄຂຢ່າງເປີດເຜີຍ, ມັນກໍເປັນບັນຫາທີ່ສາມາດພົບເຫັນໄດ້ໃນຫລາຍພື້ນທີ່ຂອງປະເທດ, ລວມທັງນະຄອນຫລວງວຽງຈັນ, ຫລວງພະບາງ ແລະ ສະຫວັນນະເຂດ. ຂ້າພະເຈົ້າໄດ້ຮັບຮູ້ຫລາຍກໍລະນີຂອງການຄ້າປະເວນີເດັກຍິງໃນຮ້ານບາ ຄາຣາໂອເກະ/ສ່ອງເລົ້າຄ້າປະເວນີ ໃນນະຄອນຫລວງວຽງຈັນ ໂດຍທີ່ພວກເຂົາຈະທໍາທ່າເປັນຜູ້ໃຫ້ບໍລິການທີ່ອາຍຸເຖິງ ຫລື ທີ່ເອີ້ນວ່າ “ສາວຄູ່ມັນ” ແລະ ຖືກຂູດຮີດໂດຍທີ່ບາງເຈົ້າຫນ້າທີ່ກໍມີສ່ວນຮ່ວມ. ກໍລະນີການຂູດຮີດທາງເພດໃນເຂດເສດຖະກິດພິເສດຢູ່ພາກເຫນືອ ຂ້າພະເຈົ້າກໍໄດ້ຮັບຊາບ ຕົວຢ່າງແມ່ນການກະທໍາໂດຍນະທ່ອງທ່ຽວຊາວ ຈີນ ຢູ່ເຂດກາຊິໂນ.

ການຂາດກົນໄກການລາຍງານ ແລະ ຮັບຄໍາຮ້ອງທຸກທີ່ເປັນມິດຕໍ່ເດັກນັ້ນ ກໍເຮັດໃຫ້ບົ່ງບອກໄດ້ຍາກເຖິງຂອບເຂດຂອງປະກົດການນີ້, ແຕ່ກໍມີຄວາມຕ້ອງການອັນຮີບດ່ວນທີ່ຈະຕ້ອງໄດ້ມີການຄົ້ນຄ້ວາຢ່າງຄົບຖ້ວນ ແລະ ວາດແຜນທີ່ຂອງປະກົດການດັ່ງກ່າວ ເພື່ອນໍາໄປສູ່ການສ້າງນະໂຍບາຍເພື່ອປ້ອງກັນ ແລະ ປົກປ້ອງຢ່າງມີປະສິຕິພາບ.

***ຮູບແບບໃຫມ່ຂອງການຄ້າຂາຍ ແລະ ຂູດຮີດທາງເພດເດັກ***

ມີບາງບັນຫາອັນຫນ້າເປັນຫ່ວງທີ່ເຈົ້າຫນ້າທີ່ຄວນເອົາໃຈໃສ່ແກ້ໄຂເຊັ່ນ ການຂູດຮີດທາງເພດຕໍ່ເດັກຜ່ານອິນເຕີເນັດ, ທຸລະກິດການອຸ້ມບຸນທີ່ອາດນໍາໄປສູ່ການຄ້າຂາຍເດັກ, ການຂູດຮີດທາງເພດ ແລະ ແຮງງານເດັກໃນຂະແຫນງການທ່ອງທ່ຽວ. ເຖິງແມ່ນວ່າຂອບເຂດຂອງບັນດາປະກົດຫານດັ່ງກ່າວແມ່ນບໍ່ສາມາດຮູ້ໄດ້, ມັນກໍເປັນປັດໄຈຄວາມສ່ຽງສໍາຫລັບການຄ້າຂາຍເດັກ ແລະ ຂູດຮີດທາງເພດເດັກ ທີ່ຄວນມີການຮັບຮອງເອົານິຕິກໍາ ແລະ ຍຸດທະສາດການປ້ອງກັນເພື່ອໄວ້.

***ການຂູດຮີດທາງເພດເດັກຜ່ານສື່ອອນລາຍ***

ການເຂົ້າເຖິງ ICTs, ໂດຍສະເພາະ ຜ່ານທາງໂທລະສັບມືຖື, ແມ່ນໄດ້ຮັບການເພີ່ມທະວີຫລາຍໃນ ສປປລາວ ໃນຊຸມປີຜ່ານມາ. ການທະລຸທະລວງຂອງອິນເຕີເນັດໄດ້ເພີ່ມຂຶ້ນຢ່າງວ່ອງໄວ, ລວມທັງພາຍໃນກຸ່ມຊົນເຜົ່າ, ທັງມີ Youtube ແລະ Facebook ທີ່ເປັນແອບພຼິເຄຊັນທີ່ນໍາຍົມແຜ່ຫລາຍ. ເຖິງແມ່ນວ່າ ICTs ໄດ້ສະຫນອງໂອກາດອັນໃຫຍ່ຕໍ່ການເຂົ້າເຖິງຂໍ້ມູນ, ການສຶກສາ ແລະ ການມີສ່ວນຮ່ວມ, ມັນກໍສາມາດອໍານວຍໃຫ້ແກ່ການຂູດຮີດທາງເພດເດັກເຊັ່ນກັນ. ໃນ ສປປ ລາວ ມີເຄືອຄ່າຍແບບ ບຸກຄົນ-ຕໍ່-ບຸກຄົນ (peer-to-peer) ທີ່ສາມາດແລກປ່ຽນສິ່ງລາມົກອານາຈານກ່ຽວກັບເດັກໃນໂລກເປີດກ້ວາງຂອງອິນເຕີເນັດ. ສປປ ລາວ ກໍເປັນປະເທດປາຍທາງຫນຶ່ງສໍາຫລັບບັນດາຜູ້ລະເມີດສິດເດັກ ທີ່ປະຕິບັດການໃນມຸມມືດຂອງອິນເຕີເນັດ. ຂ້າພະເຈົ້າຂໍສະເຫນີມາຍັງອໍານາດການປົກຄອງລາວ ເພື່ອສ້າງກົນໄກການລາຍງານ ແລະ ປ້ອງກັນທີ່ມີປະສິດຕິພາບ ເພື່ອບໍ່ໃຫ້ ສປປລາວ ກາຍເປັນບ່ອນລົບລີ້ຂອງພວກຫວັງລະເມີດຜ່ານທາງອິນເຕີເນັດ. ກ້ານຕ້ານອາດຊະຍາກໍາລະດັບທົ່ວໂລກນີ້ຢ່າງມີປະສິດຕິພາບ ກໍຍັງຈະນໍາໄປສູ່ຜົນປະໂຫຍດ ແລະ ການຮ່ວມມືກັບສາກົນຢ່າງມີປະສິດຕິພາບກ່ວາເກົ່າ, ລວມທັງກັບອົງການຕໍາຫລວດສາກົນ.

***ການຂູດຮີດທາງເພດເດັກ ໃນຂະແຫນງການທ່ອງທ່ຽວ***

ອຸດສະຫະກໍາການທ່ອງທ່ຽວ ກໍເປັນອີກຂະແຫນງຫນຶ່ງທີ່ກໍາລັງເຕີບໃຫຍ່ໃນ ສປປລາວ, ແລະ ລັດຖະບານລາວກໍໄດ້ປະກາດປີ 2018 ເປັນປີທ່ອງທ່ຽວລາວ. ອີງຕາມບົດຮຽນທີ່ໄດ້ຮັບຈາປະເທດອ້ອມຂ້າງ, ຂ້າພະເຈົ້າຢາກສະຫນັບສະຫນູນໃຫ້ລັດຖະບານລາວ, ໂດຍຜ່ານກະຊວງຖະແຫລງຂ່າວ ວັດທະນະທໍາ ແລະ ທ່ອງທ່ຽວ, ໃຫ້ກວມເອົາວຽກງານການປົກປ້ອງເດັກ ແລະ ການປ້ອງກັນເດັກ ຈາກການຂູດຮີດທາງເພດ ເຂົ້າໃນແຜນຍຸດທະສາດການທ່ອງທ່ຽວ. ເມື່ອປະເທດກໍາລັງຈະເປີດຮັບການທ່ອງທ່ຽວຍິ່ງກ່ວາເກົ່າ, ການຮ່ວມມືຢ່າງເຂັ້ມແຂງລະຫວ່າງພາກສ່ວນລັດ ແລະ ເອກະຊົນແມ່ນສໍາຄັນຫລາຍໃນຄວາມພະຍາຍາມປ້ອງກັນ, ແລະ ກົດການປະຕິບັດ ເພື່ອປົກປ້ອງເດັກຈາກການຂູດຮີດທາງເພດໃນຂະແຫນງການທ່ອງທ່ຽວ (Code of Conduct for Protection of Children from Sexual Exploitation in Travel and Tourism) ກໍເປັນເຄື່ອງມືອັນສໍາຄັນຫນຶ່ງທີ່ຢາກແນະນໍາ. ເປັນທີ່ຫນ້າເສຍດາຍ ທີ່ບໍ່ມີໂຮງແຮມໃດໃນ ສປປລາວ ທີ່ໄດ້ລົງນາມຕໍ່ ກົດການປະຕິບັດດັ່ງກ່າວ, ສະນັ້ນ ຂ້າພະເຈົ້າຈຶ່ງຢາກສະຫນັບສະຫນູນໃຫ້ລັດຖະບານ ສົ່ງເສີມໃຫ້ພາສ່ວນເອກະຊົນ, ໂດຍສະເພາະບັນດາໂຮງແຮມ, ໂດຍນໍາໃຊ້ເປັນເຄື່ອງມືການສ້າງຄວາມຮັບຮູ້, ປ້ອງກັນ ແລະ ລາຍງານການຂູດຮີດທາງເພັດເດັກ ໃນຂະແຫນງການທ່ອງທ່ຽວ. ຄວາມພະຍາຍາມເລົ່ານີ້ ຄວນນໍາໃຊ້ໃນບັນດາເຂດເສດຖະກິດພິເສດເຊັ່ນກັນ.

***ບັນດາມາດຕະການເພື່ອຕ້ານການຄ້າຂາຍເດັກ ແລະ ການຂູດຮີດເດັກຮູບແບບອື່ນໃນ ສປປລາວ***

ດັ່ງທີ່ຂ້າພະເຈົ້າໄດ້ກ່າວໃນພາກສະເຫນີຂອງບົດຖະແຫລງນີ້, ສປປລາວ ໄດ້ຮັບຮອງເອົາຫລາຍນິຕິກໍາ ແລະ ນະໂຍບາຍມາດຕະການ ເພື່ອປົກປ້ອງເດັກຈາກການຄ້າມະນຸດ ແລະ ການຂູດຮີດຮູບແບບອື່ນ. ນອກຈາກກົດຫມາຍວ່າດ້ວຍການຕ້ານການຄ້າມະນຸດ, ກໍຍັງໄດ້ຮັບຮອງເອົາກົດຫມາຍວ່າດ້ວຍອາດຊະຍາກໍາອິນເຕີເນັດ, ກົດຫມາຍວ່າດ້ວຍການປ້ອງກັນ ແລະ ລຶບລ້າງຄວາມຮຸນແຮງຕໍ່ແມ່ຍິງ ແລະ ເດັກນ້ອຍ, ແລະ ກົດຫມາຍວ່າດ້ວຍການປົກປ້ອງສິດ ແລະ ຜົນປະໂຫຍດຂອງເດັກ.

ການຈັດຕັ້ງປະຕິບັດບັນດາມາດຕະການດັ່ງກ່າວ ແມ່ນຖືກກົດຫນ່ວງດ້ວຍບັນດາຂໍ້ຈໍາກັດເຊັ່ນ ທາງດ້ານຂີດຄວາມສາມາດ, ງົບປະມານ ແລະ ຂໍ້ມຸນທີ່ຈໍາກັດ. ຍິ່ງໄປກ່ວານັ້ນ, ບັນດາມາດຕະການທີ່ໄດ້ຮັບຮອງ ຍັງມີຜົນກະທົບທີ່ຍັງຈໍາກັດຕໍ່ການປ້ອງກັນການຄ້າຂາຍເດັກ ແລະ ຂູດຮີດທາງເພດເດັກ ແລະ ການປົກປ້ອງເດັກຜູ້ຖືກເຄາະຮ້າຍຍ້ອນສອງຊ່ອງຫວ່າງຫລັກໆ, ກໍຄືການຂາດລະບົບທີ່ເຂັ້ມແຂງເພື່ອປົກປ້ອງເດັກ ແລະ ການນໍາເອົາຜູ້ກະທໍາຜິດຕໍ່ເດັກມາຮັບຜິດຊອບ.

**ຮຽກຮ້ອງໃຫ້ມີລະບົບທີ່ເຂັ້ມແຂງເພື່ອການປົກປ້ອງເດັກ**

ທຸກຄູ່ຮ່ວມສົນທະນາທີ່ຂ້າພະເຈົ້າໄດ້ພົບ ລ້ວນແລ້ວແຕ່ມີຫລາຍຄວາມພະຍາຍາມໃນວຽກງານການປ້ອງກັນ ໂດຍການຈັດຫລາຍກິດຈະກໍາເພື່ອສ້າງຄວາມຮັບຮູ້. ຢ່າງໃດກໍຕາມ, ຜົນກະທົບຂອງມັນຍັງຖືວ່າຕໍ່າຢູ່ ຍ້ອນສາເຫດທີ່ວ່າມັນຍັງບໍ່ທັນເປັນສ່ວນຫນຶ່ງຂອງຍຸດທະສາດທີ່ຄົບຖ້ວນເພື່ອການປົກປ້ອງເດັກ. ຄວາມຮູ້, ທັກສະ, ຄວາມສາມາດ ແລະ ແຫລ່ງສັບພະຍາກອນຍັງຂາດຢູ່. ການສ້າງຄວາມຮັບຮູ້ ບໍ່ແມ່ນການຂຶ້ນຫ້ອງສອນເດັກເທົ່ານັ້ນ ແຕ່ຕ້ອງລວມໄປເຖິງການຮັບຮູ້ກ່ຽວກັບຄວາມຕ້ອງການຂອງເດັກ, ສິ່ງທີ່ເດັກເປັນຫ່ວງ ແລະ ຄາດຫວັງ, ຊຸກຍູ້ຢ່າງຫ້າວຫັນໃຫ້ພວກເຂົາມີສ່ວນຮ່ວມ ແລະ ສົ່ງເສີມການຕັດສິນບັນຫາທີ່ກະທົບເຂົາເຈົ້າ. ສະນັ້ນ, ຂ້າພະເຈົ້າຂໍຍ້ອງຍໍຊົມເຊີຍ ວິທີການທີ່ຖືກນໍາໃຊ້ໂດຍຄະນະກໍາມາທິການແຫ່ງຊາດເພື່ອຄວາມກ້າວຫນ້າຂອງແມ່ຍິງ, ແມ່ ແລະ ເດັກ ທີ່ໄດ້ນໍາເອົາການປຶກສາຫາລືກັບເດັກໃນການກະກຽມ ບົດລາຍງານແຫ່ງຊາດກ່ຽວກັບການຈັດຕັ້ງປະຕິບັດ ສົນທິສັນຍາວ່າດ້ວຍສິດທິເດັກ. ນີ້ເປັນການປະຕິບັດຕົວຈິງທີ່ດີເຊິ່ງຄວນນໍາໄປຮຽນແບບ ໃນການອອກແບບ ແລະ ຈັດຕັ້ງປະຕິບັດບັນດານະໂຍບາຍທີ່ມີຜົນກະທົບຕໍ່ເດັກ.

ບັນດາກິດຈະກໍາສ້າງຄວາມຮັບຮູ້ເກືອບທັງຫມົດແມ່ນຈັດເປັນພາສາລາວ ໃນຂະນະທີ່ເດັກນ້ອຍຊົນເຜົ່າ, ຜູ້ທີ່ບໍ່ຮູ້ພາສາລາວ, ແມ່ນກຸ່ມຄົນທີ່ສ່ຽງຕໍ່ການຖືກຄ້າຂາຍ ແລະ ຂູດຮີດທີ່ສຸດ. ເຊັ່ນດຽວກັນ, ຫລາຍກິດຈະກໍາສ້າງຄວາມຮັບຮູ້ນັ້ນ ແມ່ນຈັດຢູ່ໃນບັນດາໂຮງຮຽນ ໃນຂະນະທີ່ເດັກທີ່ມີຄວາມສ່ຽງກ່ວາ ແມ່ນກຸ່ມເດັກຂ້າງຖະຫນົນ, ພວກເຂົາບໍ່ໄດ້ເຂົ້າໂຮງຮຽນ. ບັນດາເດັກທີ່ຕົກຢູ່ໃນກຸ່ມສ່ຽງດັ່ງກ່າວນັ້ນ ຄວນໄດ້ຮັບຂໍ້ມູນກ່ຽວກັບຄວາມສ່ຽງຕ່າງໆ ແລະ ບັນດາມາດຕະການເພື່ອປົກປ້ອງພວກເຂົາຈາກການຖືກນໍາໄປຂາຍ ແລະ ຂູດຮີດ, ສະນັ້ນ ຄວາມພະຍາຍາມໃນການສ້າງຄວາມຮັບຮູ້ ຄວນປັບຕາມຄວາມຕ້ອງການ ແລະ ສະຖານະການສະເພາະຂອງພວກເຂົາ. ສະນັ້ນ, ຂ້າພະເຈົ້າຈຶ່ງຍິນດີຫລາຍທີ່ໄດ້ຮັບຮູ້ກ່ຽວກັບ ຄວາມພະຍາຍາມຂອງອົງການປົກຄອງແຂວງອຸດົມໄຊ ທີ່ໄດ້ຈັດກິດຈະກໍາສ້າງຄວາມຮັບຮູ້ເປັນພາສາຊົນເຜົ່າ ຜ່ານທາງໂທລະໂຄ່ງຊຸມຊົນ.

ເຄື່ອງມືອື່ນໆເພື່ອເຂົ້າເຖິງເດັກກໍຄືສື່ທາງສັງຄົມອອນລາຍ, ທີ່ເປັນທີ່ນິຍົມໃນບັນດາເດັກ ແລະ ຊາວຫນູ່ມລາວ, ລວມເຖິງເດັກຊົນເຜົ່າ. ຂ້າພະເຈົ້າສະຫນັບສະຫນູນຢ່າງຍິ່ງຕໍ່ລັດຖະບານລາວ ເພື່ອຮ່ວມພັດທະນາກົບພາກສ່ວນ ICT (ເຊັ່ນບັນດາບໍລິສັດໃຫ້ບໍລິການອິນເຕີເນັດ) ເພື່ອສ້າງກິດຈະກໍາສ້າງຄວາມຮັບຮູ້ ກ່ຽວກັບການໃຊ້ອິນເຕີເນັດຢ່າງປອດໄພ ແລະ ເພື່ອສ້າງຄວາມເຂັ້ມແຂງໃຫ້ແກ່ເດັກ ເພື່ອຮູ້ຈັກວິທີປ້ອງກັນຕົວເອງຈາກໄພການຂູດຮີດ ແລະ ຄວາມຮຸນແຮງໃນອິນເຕີເນັດ.

ຢ່າງໃດກໍຕາມ, ລະບົບທີ່ເຂັ້ມແຂງເພື່ອການປົກປ້ອງເດັກ ນັ້ນຕອງການຫລາຍກ່ວາວຽກງານການປ້ອງກັນ. ອົງປະກອບອື່ນໆເຊັ່ນ **ກົນໄກການລາຍງານ ແລະ ຮັບຄໍາຮ້ອງທຸກ ແລະ ການສົ່ງຕໍ່ຜູ້ເຄາະຮ້າຍທີ່ເປັນມິດກັບເດັກ** ແມ່ນສໍາຄັນຢ່າງຍິ່ງ ຕໍ່ການກວດພົບກໍລະນີຕ່າງໆ, ບົ່ງຕົວຜູ້ເຄາະຮ້າຍ ແລະ ໃຫ້ການຊ່ວຍເຫລືອແກ່ພວກເຂົາ - ເຊິ່ງສປປລາວ ຍັງດ້ອຍທາງດ້ານອົງປະກອບສໍາຄັນເລົ່ານີ້. ຍັງບໍ່ທັນມີ ສາຍດ່ວນ 24 ຊົ່ວໂມງທີ່ໃຫ້ບໍລິການໂດຍບໍ່ເສຍຄ່າ ແລະ ເປັນມິດກັບເດັກ ເພື່ອຮັບການລາຍງານກໍລະນີເກີດການຂູດຮີດ ແລະ ນໍາໃຊ້ຄວາມຮຸນແຮງຕໍ່ເດັກ, ແຕ່ມີພຽງ ບັນດາສາຍດ່ວນທີ່ກະຈັດກະຈາຍກັນເທົ່ານັ້ນ. ໂຄງຮ່າງໃນລະດັບຊຸມຊົນຍັງຂາດທັກສະ ແລະ ຄວາມຮູ້ໃນການກວດພົບ, ປະເມີນ ແລະ ສົ່ງຕໍ່ເດັກຜູ້ເຄາະຮ້າຍເພື່ອຮັບການຊ່ວຍເຫລືອ. ມີຫລາຍກໍລະນີທີ່ຜູ້ເຄາະຮ້າຍຮູ້ສຶກອັບອາຍ ຫລື ຖືກຖິ້ມໂທດໃສ່ຕໍ່ສະຖານະການຂອງພວກເຂົາເອງ, ຈຶ່ງເຮັດໃຫ້ພວກເຂົາບໍ່ຢາກແຈ້ງລາຍງານການຂູດຮີດ. ຍິ່ງໄປກ່ວານັ້ນ, ນະໂຍບາຍການມອບລາງວັນ “ບ້ານປອດຄະດີ” ແມ່ນບໍ່ຊ່ອຍໃນການແຈ້ງລາຍງານກໍລະນີຕ່າງໆ ແຕ່ພັດກໍ່ໃຫ້ເກີດການຊັດເຊື່ອງ.

ເດັກຍິງຜູ້ຖືກເຄາະຮ້າຍນາງຫນຶ່ງໄດ້ກ່າວກັບຂ້າພະເຈົ້າວ່າ: “ຂ້ອຍແຫນງໃຈທີ່ບໍ່ຮູ້ມາກ່ອນວ່າຕ້ອງໄປຫາໃຜເພື່ອຮັບການຊ່ວຍເຫລືອ.” ເດັກຖືກເຄາະຮ້າຍເລົ່ານີ້ ມີຄວາມຕ້ອງການໃຫ້ມີຈຸດເຂົ້າເຖິງແບບປະຕູດຽວ ສໍາຫລັບລະບົບການປົກປ້ອງເດັກ ແລະ ຂໍ້ມູນໃນການເຂົ້າຫາ.

ບັນດາໂຄງການປົກປ້ອງເດັກທີ່ມີຈໍານວນຫນ້ອຍນັ້ນແມ່ນໄດ້ສະຫນອງ ໂດຍຜ່ານບັນດາສະມາຄົມບໍ່ຫວັງຜົນກໍາໄລ ແລະ ອົງການຈັດຕັ້ງສາກົນທີ່ບໍ່ສັງກັດລັດຖະບານ ເປັນສ່ວນໃຫຍ່. ກະຊວງແຮງງານ ແລະ ສະຫວັດດິການສັງຄົມ ມີງົບປະມານທີ່ຈໍາກັດ ແລະ ບໍ່ມີບຸກຄະລາກອນພຽງພໍ. ຈໍານວນນັກສົງຄົມສົງເຄາະແມ່ນມີຫນ້ອຍ ແລະ ນັກຈິດຕະວິທະຍາອາຊີບນັ້ນ ແມ່ນບໍ່ມີເລີຍ. ສະນັ້ນ, ຈຶ່ງມີຄວາມຕ້ອງການໃຫ້ມີການລົງທຶນຂະຫນາດໃຫຍ່ສໍາຫລັບ ບຸກຄະລາກອນທີ່ເປັນມືອາຊີບ ແລະ ຊ່ຽວຊານສະເພາະດ້ານ ເພື່ອສ້າງລະບົບປົກປ້ອງເດັກທີ່ສະຫນອງການປົກປ້ອງໂດຍສຸມໃສ່ເດັກເປັນໃຈກາງ ແລະ ອ່ອນໄຫວຕໍ່ເພດທີ່ຕ່າງກັນ, ເພື່ອຮັບປະກັນການຮັກສາຂໍ້ມູນຄວາມລັບຂອງເດັກ ແລະ ຫລີກລ່ຽງການຕົກເປັນເຫຍື່ອຊໍ້າຊ້ອນ, ແລະ ອື່ນໆ.

ເຖິງວ່າຈະມີຂໍ້ຈໍາກັດເລົ່ານັ້ນ, ແຕ່ກໍມີບາງຄວາມພະຍາຍາມທີ່ຫນ້າເອົາເປັນແບບຢ່າງ, ບົນພື້ນຖານທີ່ວ່າລະບົບປົກປ້ອງເດັກແບບຮ່ວມກັນ ແບບທີ່ສາມາດສ້າງຂຶ້ນໄດ້ຈິງ. ຍົກຕົວຢ່າງ, ກະຊວງແຮງງານ ແລະ ສະຫວັດດິການສັງຄົມ, ໂດຍການສະຫນັບສະຫນູນຈາກ UNICEF, ພວມພັດທະນາເຄືອຄ່າຍການປົກປ້ອງເດັກໃນເມືອງ ແລະ ບ້ານບາງຈໍານວນ. ເຖິງວ່າພວກເຂົາແມ່ນອາສາສະຫມັກ, ພວກເຂົາສາມາດຮັບການຝຶກ ເພື່ອສາມາດບົ່ງຕົວເດັກທີ່ຕົກຢູ່ໃນກຸ່ມສ່ຽງ ແລະ ສົ່ງມອບຕໍ່ໃຫ່ການອົງການທີ່ໃຫ້ບໍລິການຊ່ວຍເຫລືອ. ອີກໂຄງການຫນຶ່ງທີ່ມີທ່າແຮງດີ ກໍຄືໂຄງການ Child Safe Movement ທີ່ຈັດໂດຍອົງການເພື່ອນມິດ/Friends International ເພື່ອປັບປຸງການປົກປ້ອງເດັກໃຫ້ດີຂຶ້ນ ໂດຍການສ້າງເຄືອຄ່າຍ ແລະ ອົງປະກອບເສີມ ພາຍໃນບັນດາໂຄງການທີ່ຄຸ້ມຄອງໂດຍພາກລັດ, ສະມາຄົມບໍ່ຫວັງຜົນກໍາໄລ, ເອກະຊົນ, ຊຸມຊົນ ແລະ ບຸກຄົນຕ່າງໆ.

ການສ້າງລະບົບການປົກປ້ອງເດັກທີ່ເຂັ້ມແຂງ ແລະ ມີປະສິຕິພາບ ແມ່ນຈໍາເປັນຕ້ອງມີການລົງທຶນເຂົ້າໃສ່ໂຄງການຕ່າງໆ. ສືບເຫນື່ອງຈາກນັ້ນ, ຂ້າພະເຈົ້າໄດ້ຮັບຊາບເຖິງຄວາມພ້ອມຂອງ ບັນດາອົງການຈັດຕັ້ງທາງສັງຄົມ, ສະມາຄົມທີ່ບໍ່ຫວັງຜົນກໍາໄລ ແລະ ອົງການຈັດຕັ້ງສາກົນທີ່ບໍ່ສັງກັດລັດຖະບານ, ເພື່ອຊ່ວຍເຫລືອ ແລະ ສະຫນັບສະຫນູນລັດຖະບານ ໃນການປະຕິບັດວຽກງານອັນໃຫຍ່ຫລວງນີ້. ບັນດານັກເຄື່ອນໄຫວ ແລະ ອົງການຈັດຕັ້ງທາງສັງຄົມແມ່ນປະຕິບັດວຽກໃນສະພາບແວດລ້ອມຂອງພິທີການຂັ້ນຕອນທີ່ທີ່ແກ່ຍາວ, ບໍ່ແນ່ນອນ ແລະ ຮັດແຄບ, ເຊິ່ງຈໍາກັດໂອກາດໃນການເປັນຄູ່ຮ່ວມພັດທະນາ ແລະ ອາດນໍາໄປສູ່ການພາດໂອກາດຮັບທຶນຊ່ວຍເຫລືອສໍາຫລັບບັນດາໂຄງການເພື່ອປົກປ້ອງເດັກ. ສະນັ້ນ, ຂ້າພະເຈົ້າ ຈຶ່ງຢາກສະເຫນິໃຫ້ລັດຖະບານ ຮັບປະກັນສະພາບແວດລ້ອມທີ່ເອື້ອອໍານວຍ ແລະ ເປີດ ກ້ວາງພື້ນທີ່ທາງສັງຄົມໃຫ້ບັນດາສະມາຄົມບໍ່ຫວັງຜົນກໍາໄລ ແລະ ອົງການຈັດຕັ້ງສາກົນທີ່ບໍ່ສັງກັດລັດຖະບານສາມາດປະຕິບັດວຽກ ໃນການສົ່ງເສີມສິດ ແລະ ປົກປ້ອງເດັກ. ດັ່ງທີ່ຫນຶ່ງໃນບັນດານັກເຄື່ອນໄຫວໄດ້ກ່າວກັບຂ້າພະເຈົ້າ: “ມັນຍາກທີ່ຈະໃຫ້ຜູ້ເຄາະຮ້າຍສາມາດເຂົ້າເຖິງການບໍລິການ ຖ້າຫາກວ່າບັນດາສະມາຄົມບໍ່ຫວັງຜົນກໍາໄລ ແລະ ອົງການຈັດຕັ້ງສາກົນທີ່ບໍ່ສັງກັດລັດຖະບານ ບໍ່ສາມາເຂົ້າເຖິງຜູ້ເຄາະຮ້າຍ.”

**ການນໍາເອົາຜູ້ກະທໍາຜິດມາຮັບຜິດຊອບ**

ຊ່ອງຫວ່າງ ແລະ ສິ່ງທ້າທ້າຍຫລັກອີກອັນຫນຶ່ງຂອງ ສປປລາວ ໃນຄວາມພະຍາຍາມຄືບຫນ້າໃນວຽກງານການຕ້ານການຄ້າຂາຍ ແລະ ຂູດຮີດເດັກແມ່ນການແກ້ໄຂບັນຫາການເອົາຜູ້ກະທໍາຜິດມາລົງໂທດ, ທີ່ເປັນເຊື້ອເພີງໃຫ້ແກ່ການກະທໍາອາດຊະຍາກໍາເລົ່ານັ້ນ. ຍັງບໍ່ທັນມີການສືບສວນທີ່ເປັນທ່າບຸກ ເພື່ອຮັບປະກັນການເອົາຜິດຜູ້ລະເມີດ, ຜູ້ຂູດຮີດ ແລະ ຜູ້ຄ້າມະນຸດ. ຕໍາຫລວດ ແລະ ໄອຍະການຍັງເລີ່ມປະຕິບັດການເມື່ອໄດ້ຮັບການສະແດງຫລັກຖານທີ່ຊັດເຈນຈາກຜູ້ເຄາະຮ້າຍເທົ່ານັ້ນ, ເຊິ່ງເປັນການເພີ່ມພາລະໃຫ້ແກ່ຜູ້ເຄາະຮ້າຍ. ນອກນັ້ນ, ບາງຄັ້ງກໍມີການຖິ້ມໂທດໃສ່ຜູ້ເຄາະຮ້າຍເອງ.

ການເຂົ້າເຖິງຂະບວນການຍຸຕິທໍາ ແລະ ການແກ້ໄຂສໍາຫລັບຜູ້ເຄາະຮ້າຍຍັງຖືກບັ່ນທອນຍ້ອນການຂາດຄວາມຮູ້ເຖິງສິດຂອງພວກເຂົາເອງ, ລວມທັງສິດໃນການໄດ້ຮັບການຊົດເຊີຍ. ລະບົບຍຸຕິທໍາທາງການຍັງບໍ່ສາມາດເຂົ້າເຖິງໄດ້ງ່າຍ ສໍາຫລັບຜູ້ເຄາະຮ້າຍທີ່ໄດ້ຮັບການສຶກສາທີ່ຈໍາກັດ ແລະ ທຸກຍາກ, ເຊິ່ງແມ່ນກໍລະນີຂອງເດັກຜູ້ເຄາະຮ້າຍສ່ວນໃຫຍ່ ຈາກການຄ້າມະນຸດ ແລະ ຂີດຮີດຕ່າງໆ. ນອກນັ້ນ, ຄະດີຂູດຮີດເດັກທາງເພດ ບໍ່ຄ່ອຍໄດ້ດໍາເນີນໄປເຖິງລະບົບຍຸຕິທໍາທາງການ ດ້ວຍເຫດທີ່ຍັງຂາດລະບົບການຮັບຄໍາຮ້ອງທຸກທີ່ເປັນມິດຕໍ່ເດັກ ແລະ ພາລະບົດບາດຂອງຫນ່ວຍໄກ່ເກ່ຍຂັ້ນບ້ານ. ໃນຂະນະທີ່ຂ້າພະເຈົ້າຍິນດີຊົມເຊີຍ ໃນຄວາມພະຍາຍາມຂອງລັດຖະບານທີ່ຈະຈໍາກັດ ແລະ ກໍານົດພາລະບົດບາດຂອງຫນ່ວຍໄກ່ເກ່ຍຂັ້ນບ້ານ ໃຫ້ຢູ່ໃນຂອບເຂດການໄກ່ເກ່ຍຂໍ້ຂັດແຍ່ງພາຍໃນຄອບຄົວ, ຂ້າພະເຈົ້າຂໍສະເຫນີໃຫ້ອໍານາດການປົກຄອງ, ໂດຍສະເພາະໃນຂັ້ນແຂວງ, ໃຫ້ຊີ້ນໍາ ແລະ ນໍາພາການປະຕິບັດງານຂອງຫນ່ວຍໄກ່ເກ່ຍຂັ້ນບ້ານ ເພື່ອຮັບປະກັນວ່າລະບົບຍຸຕິທໍາປະເພນີ ຈະບໍ່ມາບັ່ນທອນການເຂົ້າເຖິງລະບົບຍຸຕິທໍາທາງການ ສໍາຫລັບບັນດາຜູ້ເຄາະຮ້າຍຂອງອາຊະຍາກໍາທາງເພດ, ລວມທັງເດັກ.

ການຮ່ວມມືຶລະດັບພາກພື້ນທີ່ມີປະສິດຕິພາບຂອງ ຜູ້ບັງຂັບໃຊ້ກົດຫມາຍ, ໄອຍະການ ແລະ ຜູ້ພິພາກສາ ກໍສໍາຄັນຫລາຍເຊັ່ນກັນ ເພື່ອແກ້ໄຂລະສະນະຂ້າມຊາດ ຂອງອົງການອາຊະຍາກໍາທີ່ກ່ຽວຂ້ອງກັບການຄ້າ ແລະ ການຂູດຮີດອື່ນໆຕໍ່ເດັກ. ໃນຂະນະທີ່ຂ້າພະເຈົ້າຍິນດີຊົມເຊີຍ ກັບຄວາມພະຍາຍາມໃນລະດັບຂັ້ນແຂວງ ແລະ ເມືອງທີ່ໄດ້ເຂົ້າຮ່ວມບັນດາກອງປະຊຸມບັນຫາຂ້າມຊາຍແດນ, ໂດຍສະເພາະກັບຝ່າຍຄູ່ຮ່ວມຕໍາແຫນ່ງຂອງໄທ, ຂ້າພະເຈົ້າຂໍສະເຫນີໃຫ້ອໍານາດການປົກຄອງເຮັດໃຫ້ກອງປະຊຸມເລົ່ານັ້ນມີຄວາມຫມາຍເພີ່ມອີກກ່ວາເກົ່າ ໂດຍຜ່ານການແລກປ່ຽນຂໍ້ມູນ ແລະ ຮ່ວມມືຢ່າງມີປະສິດຕິພາບ ໃນການສືບສວນ ແລະ ເອົາຜິດຄະດີການຄ້າມະນຸດ.

ສະຫລຸບແລ້ວ, ສປປລາວ ໄດ້ມີບາດກ້າວທີ່ເປັນທາງບວກ ເພື່ອແກ້ໄຂບັນຫາການຄ້າຂາຍເດັກ ແລະ ການຂູດຮີດທາງເພດເດັກ ຢູ່ໃນປະເທດຂອງຕົນ, ໂດຍສະເພາະຜ່ານການອອກນິຕິກໍາສະເພາະ ແລະ ການລິເລີ່ມກົນໄກການຮ່ວມມືພາກພື້ນ. ຢ່າງໃດກໍຕາມ, ຖ້າພວກເຂົາຢາກຈະສ້າງຄວາມຄືບຫນ້າຢ່າງແທ້ຈິງ ໃນການປາບປາມບັນດາປະກົດການຍໍ້ທໍ້ ແລະ ຮັບປະກັນການແກ້ໄຂສໍາຫລັບເດັກຜູ້ຖືກເຄາະຮ້າຍ, ພວກເຂົາຕ້ອງແກ້ໄຂບັນຫາການນໍາເອົາຜູ້ກະທໍາຜິດມາລົງໂທດ ແລະ ການພັດທະນາລະລົບການປົກປ້ອງເດັກລະດັບຊາດທີ່ກວມລວມ ແລະ ຮັດກຸມ ສາມາດສະຫນອງການຊ່ວຍເຫລືອ ແລະ ຟື້ນຟູເດັກຜູ້ຖືກເຄາະຮ້າຍ. ດ້ວຍການແກ້ໄຂຊ່ອງຫວ່າງຫລັກສອງອັນນີ້, ສປປລາວ ຈະຢູ່ໃນເສັ້ນທາງທີ່ຖືກຕ້ອງ ສູ່ການຮັບປະກັນການຈັດຕັ້ງປະຕິບັດ ພັນທະສາກົນ ແລະ ເຈດຈໍານົງທາງການເມືອງຕໍ່ກັບ ເປົ້າຫມາຍການພັດທະນາແບບຍືນຍົງ (SDGs) ຂອງພວກເຂົາ.